Jabuli 88
Lega pi laro dano ki i to
1Ai Rwot Lubaŋa, akok: dyeceŋ jwi pi kony;
kadi i dyewor bene akok boti.
2Winy legana, cik iti iwiny kokona!
3Lwak can mapol opoto i koma,
omiyo kwona doŋ onyiko cok ki to.
4An doŋ gikwana i kin jo ma gicok to,
ma gibidonyo piny-i bur;
tekona ducu otum woko.
5Acalo ŋat mo ma gibwoto i kin jo muto;
adoko calo jo ina ginekogi ma doŋ gibuto ilyelgi,
calo jo ma wii doŋ pe PO i komgi matwal,
ma doŋ gitye ka mabor ma pe iromo konyogi.
6In doŋ ityeko bola woko i te bur ka matut,
ka macol dok matut adada.
7Akemoni tye mapek i koma,
imiyo amwony woko i biamwonyi me akemoni boti
8Imiyo lurema gutenya woko liyak;
imiyo adoko gin malik botgi.
Giloro wiya woko i ot ma pe atwero lwi akato ka mo;
9waŋa doŋ ocido woko pi cwercwiny.
Ai Rwot, akok boti nino ducu; alegi kun ataŋo ciŋa boti.
10In mono itiyo taŋo pi jo muto?
Tipogi mono gra malo ka paki?
11Tika gitito pi mar meri ma pe lokke wa i lyel,
kadi ki pi genni bene gibitito i lobo pa jo muto?
12Taŋo me aura ma itiyo-gu ducu nen kunnu i kabedo macol-li,
nyo kony me larri binen i lobo me wil-wic?
13Ai Rwot akok boti pi kony,
odiko odiko ducu akelo legana i nyimi.
14Ai Rwpt, piŋo ibola woko?
Piŋo ikanne woko ki bota?
15Cakke ma pud atidi abedo ki arem madwoŋ ma,
onoŋo doŋ acok to;
abedo ka ciro tim maitimo i koma ma kelo lworo,
koma doŋ oloc woko.
16Akemoni ouma woko lipuk;
lwennyi i koma ma miyo lworo otyelca woko.
17Akemoni ki Lwennyi giruma woko dyere dyeceŋ jwi calo lalele me pii,
ma giuma woko lipuk tuŋŋi ki tuŋŋi.
18Imiyo lurema ma cok kweda ma amaro ducu gutenya woko liyak;
luwota doŋ gin jo ma tye i colpiny.